
Формално моделиране на 

лексикалната омонимия

      (върху материал от български,

 руски и чешки език)
***         ***        ***
      Разглеждането на  езиковите явления в светлината на една формална теория и опитите за тяхната формализация съвсем не означава, че подхождаме към тях “формално”, несериозно или пък “повърхностно”. Чрез формализацията “разговорът” за дадено езиково явление се изнася на друго, по-абстрактно равнище, което  обаче е огледално отражение на езиковата действителност. На това по-високо равнище  се построява  символен аналог на реалния езиков материал. Процесът на формализацията прилича на игра, в която изследователят, подобно на опитен актьор, от една страна, следва строгите предписания на първоначалния сценарий (т. е. вътрешната логика на развой на езиковия материал), а, от друга страна, е постоянно изкушен от възможността за импровизация. Тя  обаче не трябва никога да излиза извън рамките на научната обективност.   

